OBH 6732/1997.
Az állampolgári jogok országgyűlési biztosának jelentése
Előadó: dr. Kubinyi Katalin

A vizsgálat megindítása:

A panaszos beadványában azt sérelmezte, hogy a Budapesti XIII. kerületi Rendőrkapitányságon csak térítésköteles formanyomtatványon tudta bejelenteni a gépjárműve forgalmi engedélyébe bejegyzett adatok változását.

Tekintettel az Alkotmány 13. § (1) bekezdésében meghatározott tulajdonjog esetleges sérelmére az ügyben vizsgálatot indítottam.

Jogszabályi háttér:

20/1990. (VIII.6.) BM rendelet a közúti közlekedés rendőrhatósági igazgatásáról.
A gépjármű forgalmi engedély jogosítottjára vonatkozó kötelezettségek.
10. § (1) E rendelet szempontjából a gépjármű forgalmi engedélyének jogosítottja az a természetes vagy jogi személy, ezek jogi személyiséggel nem rendelkező szervezete, akit a rendőrhatóság a gépjármű tulajdonosaként nyilvántartásba vesz és a forgalmi engedélybe bejegyez.
	(2) A gépjármű tulajdonosa a rendőrhatóságnak az e célra rendszeresített, térítésköteles formanyomtatványon, 15 napon belül köteles bejelenteni
	a.) a forgalmi engedélybe bejegyzett adatokra vonatkozó változást, a Magyarországon állandó lakóhellyel rendelkező magyar állampolgárok lakcímváltozásának 
	b.) a gépjármű üzemeltetésének - a gépjármű elhasználódása vagy bármely más okból történő - végleges megszűnését.

48/1997. (VIII.26.)BM rendelet a közúti közlekedés rendőrhatósági igazgatásáról
A járművezető, a járműtulajdonos (üzemben tartó) kötelezettségei.
33. § (1) A járművezető köteles a külön jogszabályban meghatározottakon túl
	a.) vezetés közben a vezetésre jogosító okmányt - valamint mozgáskorlátozottak esetén az orvosi alkalmasságára, a vezetési feltételekre vonatkozó külön jogszabály előírt mellékletet - magánál tartani,
	b.) személyi adatainak megváltozását a rendőrhatóságnál 1 napon belül bejelenteni,
	c.) közúti ellenőrzés során
	- a személyazonosságát igazoló és a vezetésre jogosító okmányt és annak mellékletét
	- a forgalmi engedélyt, a környezetvédelmi igazoló lapot és a kötelező gépjármű felelősségbiztosításról szóló bizonylatot vagy igazolást az ellenőrzésre jogosult hatóságnak átadni,
	d.) vezetői engedélyének elvesztését 15 napon belül bejelenteni.

	(2) A jármű tulajdonosa a rendőrhatóságnak az e célra rendszeresített nyomtatványon 15 napon belül köteles
	a.) a törzskönyvbe, a forgalmi engedélybe bejegyzett adatokra vonatkozó változást,
	b.) a jármű üzemeltetésének - a jármű elhasználódása vagy bármely más okból történő - végleges megszűnését,
	c.) a forgalmi engedély, a törzskönyv, rendszámtábla, továbbá címke eltűnését, megrongálódását
bejelenteni.
	(3) A jármű tulajdonosa köteles a rendőrhatóság felszólítására 8 napon belül a járművet megszemlélésre (vizsgálatra bemutatni és a jármű mindenkori üzemeltetőjéről adatot szolgáltatni.
	(4) A jármű elidegenítése esetén a törzskönyvet és a forgalmi engedély törzslapját a jármű jogszerű megszerzőjének át kell adni.
	(5) A gépjármű tulajdonjogában bekövetkezett változást a régi tulajdonos a (2) bekezdésben meghatározott határidőn belül a nyomtatványon a forgalmi engedély személyi lapjának csatolásával a lakóhelye (ennek hiányában tartózkodási helye), székhelye, telephelye szerint illetékes rendőrkapitánysághoz köteles bejelenteni. A rendőrhatóság - kérelemre - a bejelentés tényéről hatósági bizonyítványt ad ki.

A megállapított tényállás:

A panaszos a Budapesti XIII. kerületi Rendőrkapitányságon be akarta jegyeztetni az általa vásárolt használt személygépkocsi forgalmi engedélyébe a tulajdonos változást. Az eljáró ügyintéző közölte vele, hogy csak a rendőrség épületében található Paron Bt.-nél megvásárolható kérelemmel együtt fogadja el az iratokat és végzi el az átírást.

A panaszos Kuncze Gábor belügyminiszterhez fordult és sérelmezte, hogy kötelező a rendőrség épületében egy magáncégnél megvásárolni a gépkocsi átíráshoz szükséges formanyomtatványt. A levélre illetékességből dr. Berta Attila Budapest rendőrfőkapitánya válaszolt. A levél az alábbiakat tartalmazza: "A 20/1990. (VIII.06.) BM rendelet 10. § (2) bekezdése úgy rendelkezik, hogy ... A gépjármű tulajdonosa a rendőrhatóságnak az e célra rendszeresített térítésköteles formanyomtatványon 15 napon belül köteles bejelenteni a.) a forgalmi engedélybe bejegyzett adatokra vonatkozó változást, a Magyarországon állandó lakóhellyel rendelkező állampolgárok lakcímváltozásának kivételével. A térítésköteles formanyomtatvány bevezetésének célja az ügyintézési folyamat gyorsítása volt."

A vizsgálat során két ízben kerestem meg a jelenlegi eljárási gyakorlatra vonatkozóan a Budapesti XIII. kerületi Rendőrkapitányság vezetőjét. Az első megkeresésre 1998. december 14-én az alábbi válasz érkezett: "a közlekedési eljárásban a 48/1997. (VIII.26.) BM rendelet 33. § (2) bekezdésében meghatározott formanyomtatványt, úgy a rendelet hatályba lépése előtt, mint utána változatlan formában alkalmazzuk."

Az ismételt megkeresésre 1999. március 10-én érkezett válasz azt tartalmazza, hogy a formanyomtatvány egy adatlap, melynek árusítását a Budapesti Rendőrkapitánysággal szerződésben lévő Kft. végzi, darabonként 25 Ft-ért.

A vizsgálat megállapításai:

A 20/1990. (VIII.06.) BM rendelet 10. § (2) bekezdése úgy rendelkezett, hogy a gépjármű tulajdonosa "az e célra rendszeresített térítésköteles formanyomtatványon" köteles bejelenteni a forgalmi engedélybe bejegyzett adatokra vonatkozó változást a rendőrhatóságnak. Amikor a panaszos bejelentette a XIII. kerületi Rendőrkapitányságon a tulajdonos személyében bekövetkezett változást, ez a jogszabályi rendelkezés volt hatályban.

1998. január 1-jén hatálybalépett a 48/1997. (VIII.26.) BM rendelet a közúti közlekedés rendőrhatósági igazgatásáról. Ennek a rendeletnek a 33. § (2) bekezdése azonban úgy rendelkezik, hogy "az e célra rendszeresített nyomtatványon" köteles a gépjármű tulajdonosa bejelenteni a rendőrhatóságnak a forgalmi engedélybe bejegyzett adatokra vonatkozó változást.
Ennek ellenére a Budapesti XIII. kerületi Rendőrkapitányságon darabonként 25 Ft-ért egy Kft-től kell megvásárolni az adatlapnak nevezett formanyomtatványt, és ezen kell bejelenteni az adatváltozást.

A lefolytatott vizsgálat eredményeként megállapítható, hogy a rendőrkapitányság eljárása sérti az Alkotmány 13. § (1) bekezdésében meghatározott tulajdonhoz való jogot, mert a jogszabályi rendelkezéssel ellentételesen térítésköteles nyomtatvány alkalmazását írja elő. 

Az alkotmányos joggal kapcsolatos visszásság megszüntetése érdekében az állampolgári jogok országgyűlési biztosáról szóló 1993. évi LIX. törvény (Obtv.) 20. § (1) bekezdésébe rögzített felhatalmazásom alapján az alábbi 

a j á n l á s o k a t

teszem.

Felkérem Budapest Rendőrfőkapitányát, mint a visszásságot előidéző szerv felügyeleti szervének vezetőjét, tegye meg a szükséges intézkedéseket a jogszabályi előírással ellentétes eljárás megváltoztatása érdekében.
Kérem Rendőrfőkapitány Urat, hogy az ajánlás tekintetében kialakított érdemi állásfoglalásáról, illetve a megtett intézkedésről az Obtv. 20. § (1) bekezdésében meghatározott harminc napos határidőn belül szíveskedjék értesíteni.

Felkérem az Országos Rendőrfőkapitányt, hogy a közúti közlekedés rendőrhatósági igazgatásáról szóló 48/1997. (VIII.26.) BM rendelet 33. § (2) bekezdésében rögzített nyomtatvány alkalmazásával kapcsolatos országos gyakorlatról az ország valamennyi rendőrkapitányságán rendeljen el vizsgálatot.

Kérem Rendőrfőkapitány Urat, hogy az ajánlás tekintetében kialakított érdemi állásfoglalásáról, illetve a megtett intézkedésről az Obtv. 20. § (1) bekezdésében meghatározott harminc napos határidőn belül szíveskedjék értesíteni.

Budapest, 1999. április 23.

Gönczöl Katalin